ත්‍රස්තවාදය තුළින් රටපුරා මතුවූ අපරාධ ජාලය සම්පූර්ණයෙන් විනාශ කර දැමීමට ආරක්ෂක ලේකම් ගෝඨාභය රාජපක්ෂ මහතා පොලිසියට උපදෙස් දී තිබේ.මේ සඳහා දැවැන්ත මෙහෙයුමක් ආරම්භ කිරීමට සියලු උපදෙස් ලබාදී ඇතැයි ආරක්ෂක ලේකම්වරයා ප්‍රකාශ කරයි.අවි ආයුධ හා මත්ද්‍රව්‍ය ජාවාරම, පාතාලය සහ කප්පම් ගැනීම් ඇතුළු අපරාධ රැල්ලක් රටපුරා ක්‍රියාත්මක වන අපරාධ ජාලයට ඇතුළත් වෙයි.ආරක්ෂක ලේකම් ගෝඨාභය රාජපක්ෂ මහතා මෙම තොරතුරු අනාවරණය කෙළේ පොලිස් නිලධාරීන්ට උසස් අධ්‍යාපනය හැදෑරීමට ශ්‍රී ලංකා පොලිස් විද්‍යා පීඨය කටානේ විවෘත කළ උත්සව අවස්ථාවේදීය.ත්‍රස්තවාදී උවදුරින් මතුවූ මෙම අපරාධ ජාලය විනාශ කිරීමට නොහැකි වූයේ වසර 30 ක් ආරක්ෂක හමුදාවට සහාය වීමට පොලීසියට සිදුවූ නිසයි.නොයෙක් අවස්ථාවල අපරාධ ජාලය විනාශ කිරීමට පොලීසිය කටයුතු කළත් සම්පූර්ණයෙන්ම පොලිස් බලය යෙදීමට කාලයක් නොතිබුණ බවද මෙහිදී රාජපක්ෂ මහතා කීය.දැන් ත්‍රස්තවාදය අවසන් වී ඇත.